3.9.2018

LAUSUNTO hallituksen esityksestä laiksi ylioppilastutkinnosta

**Erilaisten oppijoiden liitto ry**

Erilaisten oppijoiden liitto kiittää mahdollisuudesta lausua hallituksen esityksestä laiksi ylioppilastutkinnosta. Lausunnossa käsitellään ehdotusta ensisijaisesti erilaisten oppijoiden yhdenvertaisuuden näkökulmasta.

Tutkimusten mukaan noin 10 %:lla lukio-opiskelijoista on oppimisvaikeus (luki- ja/tai kirjoitusvaikeus, matematiikan vaikeus, hahmottamisen vaikeus), ja väestötasolla oppimisen haasteita on noin 20 %:lla. Kun tarkoituksena on lisätä lukioon hakeutuvien osuutta peruskoulun päättävistä nuorista, myös oppimisvaikeuksia omaavien opiskelijoiden osuus tulee todennäköisesti lisääntymään. Tämä olisi tervetullut ja hyvä suuntaus, koska oppimisvaikeudet eivät ole yhteydessä opiskelijan älykkyyteen tai lahjakkuuteen, ja oikeanlaisella tuella myös oppimisvaikeuksia omaavat opiskelijat saavat lukiossa ja myöhemmin korkeakouluopinnoissa kaikki voimavaransa itsensä ja yhteiskunnan käyttöön.

*LAKI YLIOPPILASTUTKINNOSTA*

Erilaisten oppijoiden näkökulmasta esityksellä on tärkeät tavoitteet 1) vähentää ylioppilastutkinnon kokeisiin liittyvää henkistä kuormitusta, 2) lisätä kokelaiden mahdollisuuksia osoittaa osaamistaan myös ylioppilastutkinnossa nykyistä monipuolisemmin sekä 3) varmistaa kokelaiden mahdollisuudet ylioppilastutkinnon suorittamiseen oikeudenmukaisesti ja yhdenvertaisesti.

Esityksen tavoite vähentää ylioppilastutkinnon kokeisiin liittyvää henkistä kuormitusta on hyvä, mutta tavoitetta on vaikeaa saavuttaa tilanteessa, jossa ylioppilastutkinnon merkitys tulee huomattavasti kasvamaan korkea-asteen opiskelijavalinnoissa.

Kuormituksen vähentämiseksi kannatettavia ovat kuitenkin ehdotukset, että kokelaan ei tarvitse kokeisiin ilmoittautumisen yhteydessä sitovasti valita kokeita pakollisiksi tai ylimääräisiksi ja että ilmoittautumista eritasoisiin kokeisiin samassa tutkintoaineessa ei rajoitettaisi. Kannatettavia ovat myös ehdotukset, että ylioppilastutkinnon kokeita saa uusia rajoituksetta ja että hylättyyn ylioppilastutkintoon sisältyneet hyväksytyt kokeet samoin kuin erillisinä kokeina suoritetut hyväksytyt kokeet voi sisällyttää aloitettavaan uuteen tutkintoon kolmen vuoden ajan aiemmin suoritetun kokeen hyväksymisestä.

Hyvää esityksessä on myös, että toisen kotimaisen kielen ja matematiikan kokeita ei säädetä pakollisiksi. Kuten esityksessä todetaan matematiikan osalta, pakollisuudella voisi olla kielteisiä vaikutuksia niiden oppilaiden lukioon hakeutumiseen ja ylioppilastutkinnossa suoriutumiseen, joilla on erityisiä vaikeuksia matematiikan tai kielten oppimisessa. **Sekä matematiikan että kielten oppimista ja opiskelua saadaan parhaiten lisättyä kehittämällä niiden opetusmenetelmiä ja antamalla oppilaille tarpeen mukaista tukea jo alakoulusta lähtien.**

Koska opiskelijavalinnat korkeakouluihin tullaan jatkossa tekemään pääasiassa ylioppilastutkinnon perusteella, ylioppilastutkinto tulee ohjaamaan vielä aiempaa enemmän lukio-opintoja ja opiskelijoiden ainevalintoja. Tämä edellyttää jo 16-vuotiailta nuorilta kypsyyttä, viisautta, itsetuntemusta ja hyviä valmiuksia tehdä lukion jälkeisiin opintoihin ja tulevaan ammatinvalintaan vaikuttavia ratkaisuja. Suurimmalle osalle lukion aloittavista nuorista se on liian aikaista. Erilaisten oppijoiden kohdalla tämä korostuu, koska heillä on tavallisten nuoruusiän kehityshaasteiden lisäksi oppimisvaikeus, ja he joutuvat käyttämään enemmän aikaa ja energiaa omien oppimisvalmiuksiensa ja -taitojensa kehittämiseen. Omien vahvuuksien ja kiinnostuksen kohteiden löytäminen tapahtuu useimmilla erilaisilla oppijoilla vasta vähitellen nuoruusiän aikana, ja siihen vaikuttaa ratkaisevasti kokemukset opintojen sujumisesta eri oppiaineissa. Erilaisten oppijoiden kohdalla **riittävän, yksilöllisen oppilaan ohjauksen merkitys jo peruskoulussa ja heti lukion alkaessa, ja tarpeen mukaan tiiviisti koko lukio-opintojen ajan**, on vielä suurempi kuin muilla opiskelijoilla. Aivan olennaista on myös, että oppilaanohjaajilla ja kuraattoreilla sekä lukion kaikilla opettajilla – muillakin kuin erityisopettajalla – on riittävästi tietoa erilaisesta oppijuudesta, jotta he osaavat ottaa oppimisvaikeudet huomioon ja tukea opiskelijoita näiden yksilöllisten tarpeiden mukaisesti.

Ehdotus, että nykyisin ylioppilastutkinnosta annetussa valtioneuvoston asetuksessa säädetystä **kokelasta koskevista erityisjärjestelyistä säädetään laissa**, on kokelaiden yhdenvertaisuuden näkökulmasta erittäin kannatettava. Erilaisten oppijoiden liiton käsityksen mukaan lisäaikaa kokeiden suorittamiseen on hakemuksista myönnetty tarpeen mukaan, ja siitä on ollut oppimisvaikeuksia omaaville kokelaille hyötyä. Digitaalisiin kokeisiin siirtymisen myötä tarve myös erillisen tilan järjestämiselle tulee todennäköisesti kasvamaan. Kun kokeet järjestetään aiempaa suuremmissa tiloissa, joissa kokeet suorittaa yhtä aikaa aiempaa suurempi määrä kokelaita, kokelaiden, joilla on erityisiä keskittymisvaikeuksia, on vaikeampaa suoriutua osaamistaan vastaavasti. Koulutuksen järjestäjien tulee ottaa erillisten tilojen todennäköisesti kasvava tarve kokeiden järjestämisessä huomioon.

**Digitaaliset kokeet** voivat sekä edistää että vaikeuttaa oppimisvaikeuksia omaavien opiskelijoiden suoriutumista, ja vaikutukset voivat olla erilaisia ja yksilöllisiä. On ensiarvoisen tärkeää seurata ja tutkia, miten sähköisiin kokeisiin siirtyminen vaikuttaa opiskelijoiden ja heidän joukossaan erityisesti erilaisten oppijoiden suoriutumiseen sekä lukio-opintojen että ylioppilastutkinnon aikana. **Sähköisten kokeiden saavutettavuuden kehittämiseen tulee ottaa opiskelijat ja erityisesti erilaiset oppijat ehdottomasti mukaan.** Monen lukivaikeuksisen suoriutumiselle fonttien koolla ja mallilla (lukivaikeuksisille esimerkiksi dysleksiafontti ja Comic Sans -fontti), samoin kuin näkymän kontrasteja pehmentävällä värityksellä, on ratkaiseva merkitys. Niiden vaihtaminen itselle sopiviksi tulee olla sähköisissä järjestelmissä mahdollista.

Ylioppilastutkinnon kokeet – sisällöt, suoritustavat ja arviointi – ohjaavat vahvasti opetusta ja arviointia koko lukio-opintojen ajan, mikä on Erilaisten oppijoiden liiton näkemyksen mukaan tällä hetkellä ongelmallista.

Esimerkiksi vieraiden kielten opiskelu on erilaisille oppijoille usein työlästä. Sanojen ulkoa opettelu ja oikeinkirjoitus voi tuottaa suuria vaikeuksia ja viedä kohtuuttomasti aikaa, kun taas oppiminen kuuntelemalla ja keskustelemalla voi olla helpompaa. **Suullisen kielitaidon painottaminen** ylioppilastutkinnossa sekä mahdollisuus osoittaa osaamista suullisesti lisäisi erilaisten oppijoiden yhdenvertaisuutta ja olisi siten tärkeä osa vieraiden kielten kokeita. Niin kauan kuin ylioppilastutkinnon koe painottuu kirjallisiin taitoihin ja virheettömään oikeinkirjoitukseen myös lukio-opinnot painottuvat niihin, mikä ei edistä suullisen kielitaidon kehittymistä yleensä eikä ota huomioon erilaisten oppijoiden erityisiä haasteita.

Erilaisten oppijoiden liiton käsityksen mukaan lukio-opetuksessa vallitseekin tällä hetkellä **kaksi erilaista ajattelutapaa liittyen lukio-opintojen arviointiin**.

Toisen ajattelutavan mukaan lukio-opinnot nähdään jossain määrin riippumattomina ylioppilastutkinnosta, jolloin tärkeänä pidetään, että opiskelijan kaikki oppiminen samoin kuin hänen panostuksensa ja erityishaasteensa opiskelussa otetaan arvioinnissa huomioon. Suorituksissa sallitaan monipuolisemmat tavat osoittaa osaaminen, ja myös kokeiden arvostelussa käytetään yksilöllistä harkintaa. Esimerkiksi kielten sanakokeissa voi näkyä, että opiskelijalla on sanasto hyvin hallussa ja hän on tehnyt paljon töitä sen opettelussa, mutta lukivaikeuden takia jokaisessa sanassa on kirjoitusvirhe. Tämän ajattelutavan mukaisesti arvostelussa voi ottaa korottavasti huomioon sen, että opiskelija tietää sanat ja ymmärtää niiden merkityksen, vaikka niiden kirjoitusasu on virheellinen.

Toisen ajattelutavan mukaan lukio-opinnot valmentavat ensisijaisesti ylioppilastutkinnon suorittamiseen, ja arvostelu on sen takia yhdenmukainen ylioppilastutkinnon kokeiden arvostelun kanssa. Edellä mainittu vieraan kieleen sanakoe arvostellaan tämän ajattelutavan mukaisesti hylätyksi, koska kriteerinä on sanojen oikeinkirjoituksen virheettömyys. Opiskelijan näkökulmasta arvosana ei kuitenkaan vastaa hänen todellista osaamistaan eikä opiskeluun käytettyä aikaa. Usein toistuessaan tällaiset kokemukset vaikuttavat opiskelijan itsetuntoon ja itseluottamukseen, käsitykseen itsestä oppijana ja opiskelumotivaatioon ja siten myös ajatuksiin tulevaisuuden mahdollisuuksista ja lukion jälkeisistä opinnoista. Jatkuva ristiriita opiskeluun käytetyn ajan ja energian ja siitä saadun palautteen välillä myös uuvuttaa ja aiheuttaa psyykkistä kuormitusta.

Erilaisten oppijoiden liitto painottaakin, että koska ylioppilastutkinnolla tulee jatkossa olemaan vielä aiempaa huomattavasti suurempi merkitys korkeakouluopintoihin pääsemisessä ja koska se ohjaa vahvasti opetusta ja arviointia lukiossa, sitä tulee määrätietoisesti kehittää. Tärkeää on, että ylioppilastutkinnon kokeissa osaamista voi osoittaa nykyistä monipuolisemmin ja että kokeiden arvostelussa otetaan kokelaiden kaikki osaaminen huomioon. Tällainen ylioppilastutkinto ohjaisi koko lukio-opetusta samaan suuntaan, mikä lisäisi opiskelijoiden hyvinvointia lukiokoulutuksen aikana ja erilaisten oppijoiden yhdenvertaisuutta opinnoissa.

**Erilaisten oppijoiden liitto** on kansalaisjärjestö, jonka tarkoituksena on edistää erilaisten oppijoiden yhdenvertaisuuden toteutumista arjessa, opinnoissa ja työelämässä. Liitto on yli 20 vuoden ajan nostanut oppimisvaikeuksiin ja erilaiseen oppijuuteen liittyviä asioita ja kokemuksia keskusteluun ja tuonut erilaisten oppijoiden näkökulmaa esiin yhteiskunnan eri foorumeilla ja verkostoissa. Näiden vuosien aikana Liitto on vaikuttanut tiedon ja ymmärryksen lisääntymiseen erilaisesta oppijuudesta kasvatus- ja opetusalan ammattilaisten, virkamiesten ja päättäjien sekä yleisesti kansalaisten keskuudessa. Suurin osa Liiton jäsenyhdistyksistä toimii vapaaehtoisvoimin järjestäen alueillaan vertaistukea, ohjausta ja neuvontaa ja koulutusta.